华夏公园

华夏公园是上海市外环线外一座主题是春景个公园，来勒浦东新区张江镇华夏东路285号，南面是华夏东路，向北到川杨河，西面是外环高速S20，东面到环城绿带500米规划控制线，占地17.32公顷，是上海外环线环城绿带个一部分，2001年12月份开工，2004年6月份正式落成对外开放；後些来作为浦东新区2005年生态专项工程进行改造，2009年12月份竣工。公园里向有“獐子重引入试点种群”基地，有隻“獐园”，弗仅繁殖獐子，游客还好进到獐园里向同獐子进行亲密接触。依托獐园搭仔野生动物救助站，华夏公园经常性举办动物科普咾啥个公益活动，还同华东师范大学合作建立本科生实习基地。

 历史 
一开始，华夏公园一带是浦东新区环城绿带个百米林带，2001年12月份开工造个，2002年竣工；後些来作为环城400米绿带主体工程个一部分，2004年6月份正式造好对外开放，占地约12.45公顷。2005年12月5号，浦东新区2005年生态专项工程批准立项，目标有得造高东生态园、金海湿地公园、华夏公园；华夏公园部分同西面原先已经造好个镇级公园华夏公园连勒一道，2006年1月份开工，经过2008年“春景秋色”示范工程、2009年北通道绿地恢复工程改造，2009年12月份完工。

2012年2月，华夏公园通过上海市绿化和市容管理局认定，从镇级公园变成区级公园，进仔城市公园名录；同年4月份，伊畀评为“上海市文明公园”。2018年同2022年，分别升级成上海市三星级公园、四星级公园。2023年10月份，经综合评估，华夏公园调整成综合公园。2023年12月22号，被评为“上海市新时代文明实践公园”。

 公园概况 
华夏公园免费开放，有西、中、东三隻门，西门是公园养护用个门，中门是公园管理所个门，东门是游客进出个门，也是林业站个门。公园里向是标准个3.2米绿道，高低起伏，弯弯绕绕，植物错落有致；主要种有雪松、杜英、栾树、桂花、樱花，还有各式果树、花灌木、地被植物、水生植物，部分区域是大面积草地；公园里向植物有得约200种。公园里向还有得亲水平台驳岸、仿古草亭箇种物事。。绿林总面积17.67万平方米。

公园乃朝有樱花区、木兰区、獐园、运动休闲区、野生动物救助站5只特色区，搭仔通过河浜连起来个樱花岛、荷香满堂、心湖、秋水园、獐园、雨水花园六只景点，展示园区“春花秋叶夏荷冬禽”个四季景色。

 樱花区 
华夏公园是浦东新区环城绿带改造搭仔“春景秋色”示范工程项目，有以樱花为特色个“樱花岛”，里向有得10种樱花品种，比方讲枝垂樱、大叶桂樱、冬樱花、寒樱、绿樱、福建山樱、日本晚樱、日本早樱、菊樱，面积近3000平方米，七百多株树；花期3月份到5月份。

 木兰区 
园区里向种有白玉兰、红运玉兰、飞黄玉兰、二乔玉兰、深山含笑咾啥个各式各样个木兰科植物，花期是2月份到4月份。 

 獐园 
公园里向有“獐子重引入试点种群”基地，是华东师范大学、上海市林业总站、上海市野生动植物保护管理站合作进行个“獐重新引入项目”个一部分。有隻“獐园”，2006年修好个，勒垃公园东北面，面积5400多平方米，水域面积3454平方米，陆地面积1946平方米，设有监护室、圈舍、投料点。园里向个獐子是散养个，每天9点钟到下半天3点半，会得人工投放青饲料三叶草、精饲料干豆粕。每個礼拜两、四、六，獐园开放，游客好进到獐园里向同獐子进行亲密接触。公园曾有计划引进鹿、猢狲箇种没啥攻击性个野生动物。

2007年3月份，伊从浙江岱山县个繁育基地引进21头1—3岁个成年獐，头一年个存活率超过80%；2008年，公园里向已经繁殖到50多头哉；2009年，獐子又增加到70多头；2011年到2012年，公园里向一直保持只有70多头獐子，2011年11月份经过统计发现有得69头；2020年有得70头獐子；2024年2月份，公园里向只挺40头哉，雌个27头，雄个13头。到2023年，华夏公园累计繁殖出超过400头，最多好圈100多头。弗过獐园面积只有5400多平方米，有专家指出箇对超过40头獐来讲有眼挤。

华夏公园是顶早拿獐重新引进上海个试点地搭仔扩繁基地，拿公园里向个獐输出到其他公园、林地，比方讲滨江森林公园、浦南林地、明珠湖公园、南汇东滩、老港滨海生态廊道；到2023年9月份，华夏公园总共往野外放仔315头獐。

+ “獐重新引入项目”同华夏公园有关个引入输出表日脚提供地引入地数量备注来源 2007年3月份 浙江岱山县繁育基地 华夏公园 21头 13雌8雄，1—3岁，当年存活率超过80%  2009年11月4号 华夏公园 滨江森林公园 12头 一开始计划6雌6雄，后来改成8雌4雄，半野放  2009年 华夏公园 松江区浦南 20头 半野放  2010年 华夏公园 滨江森林公园 2头 种群后续补充  2010年6月5号 华夏公园 南汇东滩 6头 侪雄个  2010年10月27号 华夏公园 南汇东滩 8头 5雌3雄  2011年 华夏公园 南汇东滩 6头 侪雄个，另外有10头来自浦南林地  2015年12月份 华夏公园 崇明区明珠湖公园 25头   2016年1月份 华夏公园 松江区浦南 21头 个体交换  2016年1月份 松江区浦南 华夏公园 5头 个体交换  2016年4月份 华夏公园 上海野生动物园 35头   2018年 华夏公园 上海动物园 8头 侪幼年雌个，另外有11头来自浦南林地  2020年 华夏公园 老港滨海生态廊道 12头   2020年12月8号 华夏公园 南汇东滩 15头   2021年1月24号 华夏公园 南汇东滩 20头 14雌6雄  2023年9月7号 华夏公园 滨江森林公园 8头 4雌4雄 

 运动休闲区 
公园里向有免费个篮球场、网球场，是畀市民健身娱乐个地方。

 野生动物救助站 
公园里向个野生动物救助站是2005年成立个，2007年4月7号正式挂牌“浦东新区野生动物救护点”，勒垃公园东北面，占地约，基本有收容哺乳类、爬行类、禽类野生动物个条件；主要针对本地常见个受保护野生动物进行收容救护，康复以後让浦东新区林业站带去野外放生；假使碰着国家一级、二级保护动物，箇末会得移交畀上海动物园、上海野生动物园进行进一步收容救护。仅2020年上半年，救助站就收容救护野生动物43趟，共82隻。

 活动 
华夏公园是上海春天看樱花个好地方，是2015年上海樱花节个观花公园之一，伊段辰光每天游客量5000人次。

公园里向个獐园同野生动物救助站经常性举办动物科普咾啥个公益活动，同华东师范大学合作，建立本科生实习基地，也是华东师范大学《人类和自然保育》等通识课个校外实践地点。

 附近机构 
公园里向设置有国家级林业有害生物中心测报点。

上海市浦东新区林业站（上海市浦东新区环城绿带建设管理事务中心、上海市浦东新区野生动物保护站、上海市浦东新区森林植物检疫站）帮华夏公园一样，侪勒垃浦东新区华夏东路285号，2010年从原先个上海市南汇区林业站改名重组出来个。

上海市浦东新区绿化管理事务中心（上海市园林绿化工程安全质量监督站浦东分站）勒垃浦东新区华夏东路185号，勒垃华夏公园中门伊面𡍲。

 注释 

 参考资料 

Category:浦东新区公园